b"\n_START_ARTICLE_\nPeter Criss\n_START_SECTION_\nLapsuus ja nuoruus (1945\xe2\x80\x931972)\n_START_PARAGRAPH_\nPeter George John Criscuola syntyi 20. joulukuuta 1945 New Yorkissa, Brooklynin Williamsburgin kaupunginosassa Loretta ja Joseph Criscuolan esikoispojaksi. Perheeseen kuuluivat h\xc3\xa4nen lis\xc3\xa4kseen nuorempi veli Joey sek\xc3\xa4 kolme nuorempaa sisarta: Nancy, Donna ja Joanne. Criss vietti nuoruutensa omien sanojensa mukaan \xe2\x80\x9dtylyll\xc3\xa4 seudulla, eiv\xc3\xa4tk\xc3\xa4 h\xc3\xa4nen vanhempansa tulleet kovinkaan hyvin toimeen.\xe2\x80\x9d Taloudellisesti heid\xc3\xa4n perheens\xc3\xa4 edusti alaluokkaa, ja seitsem\xc3\xa4n hengen perhe asui nelj\xc3\xa4n huoneen kokoisessa asunnossa. Perheell\xc3\xa4 ei juuri ollut omaisuutta, ja Peter esimerkiksi k\xc3\xa4ytti samaa paitaa p\xc3\xa4ivitt\xc3\xa4in koulussa. Crissille nuoruus oli kovaa aikaa; h\xc3\xa4n k\xc3\xa4vi katolista koulua, joka oli h\xc3\xa4nen mukaansa \xe2\x80\x9dpikemminkin keskitysleiri eik\xc3\xa4 mik\xc3\xa4\xc3\xa4n koulu\xe2\x80\x9d, sill\xc3\xa4 koululaitoksen nunnilla oli tapana rangaista oppilaita muun muassa ly\xc3\xb6m\xc3\xa4ll\xc3\xa4 viivoitinta rystysille, lukitsemalla pime\xc3\xa4\xc3\xa4n kaappiin ja laittamalla istumaan roskikseen. Peter p\xc3\xa4\xc3\xa4si lopulta \xc3\xa4itins\xc3\xa4 toimien johdosta tavalliseen kouluun, jossa my\xc3\xb6s h\xc3\xa4nen koulumenestyksens\xc3\xa4 l\xc3\xa4hti nousuun._NEWLINE_\xc2\xbbKahdeksannella luokalla kotikulmieni meininki muuttui entist\xc3\xa4 rumemmaksi, ja jengit tulivat mukaan kuvaan. Pian ainoa tapa selviyty\xc3\xa4 oli kuulua johonkin jengiin \xe2\x80\x93 muuten sai turpaansa p\xc3\xa4ivitt\xc3\xa4in. En olisi halunnut liitty\xc3\xa4, mutta valinnanvaraa ei ollut. Jos ei py\xc3\xb6rinyt isoissa porukoissa, nen\xc3\xa4\xc3\xa4n tuli p\xc3\xa4ivitt\xc3\xa4in niin ett\xc3\xa4 soi. Jos halusi p\xc3\xa4\xc3\xa4st\xc3\xa4 jengiin, piti osallistua 'ryt\xc3\xa4kk\xc3\xa4\xc3\xa4n'. Jengitappelustahan siin\xc3\xa4 oli kyse, mutta uuden kaverin piti aina hy\xc3\xb6k\xc3\xa4t\xc3\xa4 etunen\xc3\xa4ss\xc3\xa4 toisen jengin kimppuun, joka juoksi kadulla vastaan pesismailoin, roskiksenkansin ja autonantennein aseistautuneena. Sain monta ventti\xc3\xa4 veitsist\xc3\xa4 ja partaterist\xc3\xa4. Etunen\xc3\xa4ss\xc3\xa4 sai tietenkin aina ensimm\xc3\xa4isen\xc3\xa4 pataansa, mutta jos kaverilla oli pokkaa ottaa iskuja vastaan, oli p\xc3\xa4\xc3\xa4ssyt jengiin.\xc2\xbb _NEWLINE_(Crissin kuvaus nuoruusvuosiensa jengil\xc3\xa4iskulttuurista.)_NEWLINE_Kymmenvuotiaasta l\xc3\xa4htien Criss asui pitki\xc3\xa4 aikav\xc3\xa4lej\xc3\xa4 iso\xc3\xa4itins\xc3\xa4 luona korttelin p\xc3\xa4\xc3\xa4ss\xc3\xa4 omasta kodistaan. H\xc3\xa4nen iso\xc3\xa4itins\xc3\xa4 teki kahta ty\xc3\xb6t\xc3\xa4 ja j\xc3\xa4i usein ylit\xc3\xb6ihin, jotta voisi hankkia Peterille samanlaisen polkupy\xc3\xb6r\xc3\xa4n kuin t\xc3\xa4m\xc3\xa4n ik\xc3\xa4tovereilla. Iso\xc3\xa4idin kuoltua Crissin perheell\xc3\xa4 ei ollut varaa hankkia t\xc3\xa4lle hautakive\xc3\xa4, joten saatuaan ensimm\xc3\xa4isen suuren palkkansa h\xc3\xa4n osti iso\xc3\xa4itins\xc3\xa4 haudalle suuren hautapaaden kiitoksena siit\xc3\xa4, ett\xc3\xa4 t\xc3\xa4m\xc3\xa4 \xe2\x80\x9doli jaksanut kuunnella Peterin tuntikausien rumpuharjoittelua.\xe2\x80\x9d_NEWLINE_Peter kiinnostui musiikista n\xc3\xa4hty\xc3\xa4\xc3\xa4n Elvis Presleyn esityksen The Jackie Gleason Show:ssa. H\xc3\xa4n vaikuttui Presleyn musiikista, ja sai \xc3\xa4idilt\xc3\xa4\xc3\xa4n lahjaksi Elviksen \xe2\x80\x9dHound Dog\xe2\x80\x9d -singlen. Rumpaliksi pienest\xc3\xa4 pit\xc3\xa4en halunnut Criss soitti kattiloita perheens\xc3\xa4 keitti\xc3\xb6ss\xc3\xa4 radiossa soitettujen Benny Goodmanin, Tommy Dorseyn ja Glen Millerin tahtiin, ja sai lopulta lasten televisiosarja The Rootie Kazootie Club -aiheisen rumpusetin joululahjaksi. Ensimm\xc3\xa4ist\xc3\xa4 kertaa rumpukapuloita k\xc3\xa4siss\xc3\xa4\xc3\xa4n pit\xc3\xa4nyt Peter sai rumpusettins\xc3\xa4 kuitenkin hajalle ly\xc3\xb6m\xc3\xa4ll\xc3\xa4 yhden rummun kalvon rikki ensimm\xc3\xa4isell\xc3\xa4 ly\xc3\xb6nnill\xc3\xa4. Ensimm\xc3\xa4isen kappaleensa Criss s\xc3\xa4velsi kolmetoistavuotiaana, ja liittyi samoihin aikoihin my\xc3\xb6s ihmisille metroissa ja rakennusten k\xc3\xa4yt\xc3\xa4vill\xc3\xa4 esiintyneeseen doo-wop-kuoroon. Seuraavan rumpusettins\xc3\xa4 Criss valmisti is\xc3\xa4ns\xc3\xa4 kanssa kotona armeijan vanhasta marssivirvelist\xc3\xa4, maalipurkeista ja roskiksenkansista. Kotitekoinen rumpusetti oli h\xc3\xa4nen k\xc3\xa4yt\xc3\xb6ss\xc3\xa4 aina high schooliin asti, kunnes h\xc3\xa4n meni viikonlopputy\xc3\xb6l\xc3\xa4iseksi lihakauppaan. Er\xc3\xa4\xc3\xa4ll\xc3\xa4 lihakaupan teurastajista oli helmi\xc3\xa4iskoristeinen rumpusetti, joka oli t\xc3\xa4ydellinen kopio rumpalilegenda Gene Krupan setist\xc3\xa4. Kuukausien s\xc3\xa4\xc3\xa4st\xc3\xa4misen tuloksena Criss osti setin kahdellasadalla dollarilla, ja liittyi kuusitoistavuotiaana ensimm\xc3\xa4iseen oikeaan yhtyeeseens\xc3\xa4, Barracudasiin. Er\xc3\xa4\xc3\xa4n\xc3\xa4 iltana h\xc3\xa4n toimi In Crowd -yhtyeen rumpali Joey Grecon tuuraajana legendaarisella Metropole Cafe -klubilla Times Squaren liepeill\xc3\xa4 Broadwaylla. Keikan j\xc3\xa4lkeen Crissi\xc3\xa4 pyydettiin liittym\xc3\xa4\xc3\xa4n yhtyeeseen, sill\xc3\xa4 oikea rumpali oli murtanut jalkansa eik\xc3\xa4 voisi soittaa. Criss tarttui tilaisuuteen ja lopetti lihakaupassa ty\xc3\xb6skentelyn. H\xc3\xa4n my\xc3\xb6s lopetti koulunk\xc3\xa4ynnin ennen valmistumista, mik\xc3\xa4 aiheutti pahennusta h\xc3\xa4nen vanhemmissaan. Joey Grecon palattua In Crowdin rumpaliksi Criss ty\xc3\xb6skenteli Metropole-klubilla, mink\xc3\xa4 johdosta h\xc3\xa4n p\xc3\xa4\xc3\xa4si my\xc3\xb6s idolinsa Gene Krupan oppiin._NEWLINE_Lopetettuaan ty\xc3\xb6ns\xc3\xa4 Metropole-klubilla Crissin aika kului oikean yhtyeen etsimisess\xc3\xa4. H\xc3\xa4n muutti v\xc3\xa4liaikaisesti asumaan Englantiin, jossa h\xc3\xa4n kierteli musiikkiklubeilla ja esimerkiksi seurasi joka ilta my\xc3\xb6s tuolloin t\xc3\xa4ysin tuntemattoman Elton Johnin esityksi\xc3\xa4. New Yorkiin palattuaan vuonna 1972 Criss jatkoi soittamista pienen luokan kokoonpanoissa, mutta laittoi my\xc3\xb6s ilmoituksen Rolling Stone -lehden ilmaiselle \xe2\x80\x9cb\xc3\xa4ndi\xc3\xa4 etsit\xc3\xa4\xc3\xa4n\xe2\x80\x9d -pikkuilmoituspalstalle._NEWLINE_\xc2\xbbMeill\xc3\xa4 oli kotona pienet pippalot, kun puhelin soi. Olimme lipitelleet aika tavalla viini\xc3\xa4 ja k\xc3\xa4nni alkoi olla kova. Nostin luurin ja kuulin toisesta p\xc3\xa4\xc3\xa4st\xc3\xa4 hyvin kultivoituneen tervehdyksen; 'Terve'. Soittaja oli Gene, joka sanoi: 'N\xc3\xa4in sun ilmoituksen. Oots\xc3\xa4 hyv\xc3\xa4n n\xc3\xa4k\xc3\xb6inen?' 'Venaa v\xc3\xa4h\xc3\xa4n', sanoin ja laskin luurin p\xc3\xb6yd\xc3\xa4lle. Huusin kovaan \xc3\xa4\xc3\xa4neen kaikille bileiss\xc3\xa4 olijoile: \xe2\x80\x9dHei, oonko m\xc3\xa4 hyv\xc3\xa4n n\xc3\xa4k\xc3\xb6inen?\xe2\x80\x9d Kaikki karjuivat: 'Joo!'. Sitten Gene kysyi, oliko mulla pitk\xc3\xa4 letti. Kysyin taas raadilta. Lis\xc3\xa4\xc3\xa4 kysymyksi\xc3\xa4 sateli. 'Oots\xc3\xa4 laiha? Mit\xc3\xa4 kansalaisuutta? Osaatko laulaa?' Vastaukset kuuluivat \xe2\x80\x9d65 kiloa\xe2\x80\x9d, \xe2\x80\x9ditalialainen\xe2\x80\x9d ja \xe2\x80\x9den pelk\xc3\xa4st\xc3\xa4\xc3\xa4n laulaa, vaan my\xc3\xb6s duunata biisej\xc3\xa4!\xe2\x80\x9d\xc2\xbb _NEWLINE_(Criss ensimm\xc3\xa4isest\xc3\xa4 keskustelustaan Kissin Gene Simmonsin kanssa.)\n_START_SECTION_\nKiss (1973\xe2\x80\x931980)\n_START_PARAGRAPH_\nKeskusteltuaan Gene Simmonsin kanssa puhelimitse h\xc3\xa4n tarjoutui tapaamaan Simmonsin ja t\xc3\xa4m\xc3\xa4n yhtyetoveri Paul Stanleyn Elctric Lady -studiolla. Peter liittyi lopulta laulajabasisti Simmonsin ja laulajakitaristi Stanleyn muodostaman Wicked Lester -yhtyeen rumpaliksi. Kolmihenkinen yhtye harjoitteli yhdess\xc3\xa4 kolmetoista tuntia p\xc3\xa4iv\xc3\xa4ss\xc3\xa4, ja kehitti jo tuolloin idean lavahahmoista ja esiintymisest\xc3\xa4 kasvomeikeiss\xc3\xa4. Vuoden 1972 joulukuussa he p\xc3\xa4\xc3\xa4ttiv\xc3\xa4t, ett\xc3\xa4 yhtye tarvitsisi nelj\xc3\xa4nneksi j\xc3\xa4senekseen soolokitaristiin. Koesoittoon saapunut Ace Frehley vaikutti muun yhtyeen soitollaan ja sai paikan._NEWLINE_Wicked Lester vaihtoi nimens\xc3\xa4 muotoon Kiss vuonna 1973. Yhtye teki ensimm\xc3\xa4isen esiintymisens\xc3\xa4 New Yorkin Popcorn-klubilla 30. tammikuuta 1973. Koska klubi oli juuri muuttanut nimens\xc3\xa4, ei paikalle ollut saapunut lainkaan yleis\xc3\xb6\xc3\xa4. Yhtye alkoi jo varhaisessa vaiheessa kehitt\xc3\xa4m\xc3\xa4\xc3\xa4n lavaesiintymist\xc3\xa4\xc3\xa4n, ja hahmotelma Kissin monipuolisesta lavashows\xe2\x80\x99ta alkoi muodostua. Ensimm\xc3\xa4inen erikoisuus yhtyeen konserteissa tapahtui kappaleen \xe2\x80\x9dFirehouse\xe2\x80\x9d aikana, kun Paul Stanley viskoi paperisilpulla \xc3\xa4mp\xc3\xa4rist\xc3\xa4 yleis\xc3\xb6n sekaan. Yhtyeen ahkerasta ty\xc3\xb6nteosta huolimatta sen uran alku oli vaivalloinen. Crissin vaimo Lydia, t\xc3\xa4m\xc3\xa4n sisko sek\xc3\xa4 Paul Stanley ja h\xc3\xa4nen \xc3\xa4itins\xc3\xa4 olivat valmistaneet itse yhtyeelle sen ensimm\xc3\xa4iset esiintymisasut, jotka aiheuttivat h\xc3\xa4mmennyst\xc3\xa4 yhtyeen keikoille saapuneissa kuulijoissa. Ahkera ja n\xc3\xa4ytt\xc3\xa4v\xc3\xa4 esiintyminen her\xc3\xa4tti kuitenkin huomiota ja johti lopulta levytyssopimukseen Casablanca Recordsin kanssa._NEWLINE_Kiss julkaisi esikoisalbuminsa Kiss vuoden 1974 helmikuussa, ja se debytoi Yhdysvalloissa listan sijalla 87. Albumin menestys oli heikkoa, mutta vuosien mittaan sen kappaleista muun muassa \xe2\x80\x9dFirehouse\xe2\x80\x9d, \xe2\x80\x9dStrutter\xe2\x80\x9d, \xe2\x80\x9dNothin\xe2\x80\x99 to Lose\xe2\x80\x9d, \xe2\x80\x9dCold Gin\xe2\x80\x9d, \xe2\x80\x9dDeuce\xe2\x80\x9d, \xe2\x80\x9d100,000 Years\xe2\x80\x9d ja Crissin laulama \xe2\x80\x9dBlack Diamond\xe2\x80\x9d ovat muodostuneet yhtyeen uran klassikkokappaleiksi. Kiss kasvatti mainettaan n\xc3\xa4ytt\xc3\xa4v\xc3\xa4n\xc3\xa4 esiintyj\xc3\xa4n\xc3\xa4, ja julkaisi keikkailun lomassa \xc3\xa4\xc3\xa4nitetyn toisen albuminsa Hotter Than Hell jo vuoden 1974 lokakuussa. Hotter Than Hell myi noin 125 000 kappaletta ilman listasijoituksia. Criss lauloi albumilla kaksi kappaletta, \xe2\x80\x9dStrange Ways\xe2\x80\x9d ja \xe2\x80\x9dMainline\xe2\x80\x9d. Kissin kolmas albumi Dressed to Kill onnistui menestym\xc3\xa4\xc3\xa4n listalla yhtyeen kahta ensimm\xc3\xa4ist\xc3\xa4 albumia paremmin, mutta todellisen l\xc3\xa4pimurtonsa Kiss teki vuonna 1975 julkaistuaan uransa ensimm\xc3\xa4isen livealbumin Alive!. Casablanca Records oli ottanut suuren riskin julkaisemalla albumin, mutta p\xc3\xa4\xc3\xa4t\xc3\xb6s osoittautui oikeaksi ja Kiss vastaanotti albumista uransa ensimm\xc3\xa4isen platinalevyn vuonna 1976._NEWLINE_Alive! k\xc3\xa4\xc3\xa4nsi Kissin suosion r\xc3\xa4j\xc3\xa4hdysm\xc3\xa4iseen kasvuun, ja siit\xc3\xa4 tuli yksi 1970-luvun suosituimmista ja merkitt\xc3\xa4vimmist\xc3\xa4 rock-yhtyeist\xc3\xa4. Kiss esimerkiksi voitti Rolling Stonen vuoden 1977 lukija\xc3\xa4\xc3\xa4nestyksen parhaasta rock-yhtyeest\xc3\xa4, vaikka ei ollut ehdolla. Crissin tulkitsema balladi \xe2\x80\x9dBeth\xe2\x80\x9d albumilta Destroyer nousi listahitiksi ja voitti arvostetun People\xe2\x80\x99s Choice -palkinnon. Vuonna 2007 Alive! oli myynyt Yhdysvalloissa nelinkertaista platinaa, Destroyer triplaplatinaa ja Rock and Roll Over tuplaplatinaa. My\xc3\xb6s yhtyeen ensimm\xc3\xa4isten albumien myynti moninkertaistui, ja Kiss nousi loppuunmyytyjen konserttisalien sek\xc3\xa4 urheiluhallien ja -stadioneiden esiintyj\xc3\xa4ksi._NEWLINE__NEWLINE_Vuoden 1977 albumi Love Gun j\xc3\xa4i Kissin uran viimeiseksi studioalbumiksi, jolla alkuper\xc3\xa4inen nelikko soitti yhdess\xc3\xa4 jokaisessa kappaleessa. Criss lauloi albumille my\xc3\xb6s kappaleen \xe2\x80\x9dHooligan\xe2\x80\x9d. Love Gunin julkaisua seurasi menestyksek\xc3\xa4s livealbumi Alive II. Yhtyeen sis\xc3\xa4ll\xc3\xa4 alkoi kuitenkin v\xc3\xa4hitellen muodostua ongelmia, mik\xc3\xa4 johti vuonna 1978 siihen, ett\xc3\xa4 kaikki yhtyeen nelj\xc3\xa4 j\xc3\xa4sent\xc3\xa4 julkaisivat yht\xc3\xa4 aikaa oman sooloalbuminsa. Crissin jazz- ja soul-vaikutteinen albumi Peter Criss poikkesi huomattavan paljon Kissin rock-tyylist\xc3\xa4, ja se menestyi nelj\xc3\xa4st\xc3\xa4 albumista kaupallisesti heikoimmin. Albumi kuitenkin saavutti Yhdysvalloissa listasijan 43. Peter Crissin tuottanut Vini Poncia valittiin kuitenkin tuottamaan my\xc3\xb6s seuraava Kiss-albumi, vuoden 1979 Dynasty. Poncia ei kuitenkaan pit\xc3\xa4nyt Crissi\xc3\xa4 riitt\xc3\xa4v\xc3\xa4n hyv\xc3\xa4n\xc3\xa4 soittajana levylle. Criss oli joutunut auto-onnettomuuteen vuonna 1978, eik\xc3\xa4 h\xc3\xa4n siksi pystynyt soittamaan t\xc3\xa4ysipainotteisesti. My\xc3\xb6s huumausaineongelmat ja yksityisel\xc3\xa4m\xc3\xa4n vaikeudet olivat saaneet h\xc3\xa4nest\xc3\xa4 yh\xc3\xa4 enemm\xc3\xa4n otetta. Criss soittikin rumpuja vain laulamassaan kappaleessa \xe2\x80\x9dDirty Livin\xe2\x80\x99\xe2\x80\x9d. Sen \xc3\xa4\xc3\xa4nitt\xc3\xa4misen j\xc3\xa4lkeen h\xc3\xa4net siirrettiin syrj\xc3\xa4\xc3\xa4n, ja muilla raidoilla Crissi\xc3\xa4 tuurasi Anton Fig. _NEWLINE_Dynastya seuranneella Unmasked -albumilla, jonka oli tuottanut niin ik\xc3\xa4\xc3\xa4n Vini Poncia, Kissin musiikillinen suuntaus l\xc3\xa4heni yh\xc3\xa4 enemm\xc3\xa4n pop- ja diskomusiikkia. Yh\xc3\xa4 suurempaan huumausainekoukkuun ajautunut Criss ei soittanut en\xc3\xa4\xc3\xa4 yhdell\xc3\xa4k\xc3\xa4\xc3\xa4n albumin kappaleella. Ennen albumia seuranneen Unmasked Tour -kiertueen alkua muut Kissin j\xc3\xa4senet, my\xc3\xb6s Crissin kanssa parivaljakon yhtyeess\xc3\xa4 muodostanut Ace Frehley, \xc3\xa4\xc3\xa4nestiv\xc3\xa4t Crissin pois yhtyeest\xc3\xa4. Julkisesti eron kerrottiin johtuneet musiikillisista erimielisyyksist\xc3\xa4, mutta Gene Simmonsin mukaan todellinen syy oli Crissin huumeriippuvuus. Crissin viimeinen esiintyminen tapahtui Unmasked-albumin \xe2\x80\x9dShandi\xe2\x80\x9d-kappaleen musiikkivideolla, jonka kuvausten p\xc3\xa4\xc3\xa4tytty\xc3\xa4 h\xc3\xa4n j\xc3\xa4tti yhtyeen virallisesti. Kissin uudeksi rumpaliksi pestattiin Eric Carr.\n_START_SECTION_\nSooloartistina (1980\xe2\x80\x931994)\n_START_PARAGRAPH_\nTultuaan erotetuksi Kissist\xc3\xa4 Criss alkoi panostamaan musiikilliseen uraansa sooloartistina. Yhdess\xc3\xa4 tuottaja David Wolfertin kanssa h\xc3\xa4n ty\xc3\xb6skenteli toisen sooloalbuminsa Out of Control parissa vuoden 1980 maaliskuusta hein\xc3\xa4kuuhun. Albumi julkaistiin vuoden 1980 syyskuussa, mutta se osoittautui kaupalliseksi ep\xc3\xa4onnistumiseksi eik\xc3\xa4 saavuttanut mainittavaa myynti- ja listamenestyst\xc3\xa4. My\xc3\xb6sk\xc3\xa4\xc3\xa4n albumin ainoa single \xe2\x80\x9dI Found Love\xe2\x80\x9d ei onnistunut nousemaan listoille. Out of Controlia markkinoidessaan Criss vieraili esimerkiksi Tom Snyderin is\xc3\xa4nn\xc3\xb6im\xc3\xa4ss\xc3\xa4 Tomorrow-televisio-ohjelmassa, mink\xc3\xa4 johdosta h\xc3\xa4nest\xc3\xa4 tuli ensimm\xc3\xa4inen kasvomeikeitt\xc3\xa4 televisiossa esiintynyt Kissin j\xc3\xa4sen. Levy-yhti\xc3\xb6 Casablanca Records ei panostanut albumin markkinoimiseen, eik\xc3\xa4 Criss tehnyt albumin tiimoilta uutta kiertuetta. V\xc3\xa4h\xc3\xa4inen mainostus ja heikko myynti johtikin Casablancan p\xc3\xa4\xc3\xa4t\xc3\xb6kseen vet\xc3\xa4\xc3\xa4 Out of Controlin pois painosta vuosikymmenen puoliv\xc3\xa4liss\xc3\xa4._NEWLINE_Vuonna 1982 Criss julkaisi kolmannen sooloalbuminsa Let Me Rock You, jonka musiikillinen tyyli mukaili pitk\xc3\xa4lti Out of Controlia. Albumin tuotti Crissin ensimm\xc3\xa4isen sooloalbumin ja Kissin Dynasty- ja Unmasked-albumien tavoin Vini Poncia. Criss itse kirjoitti albumille vain kaksi kappaletta, ja h\xc3\xa4nen roolinsa keskittyikin t\xc3\xa4ll\xc3\xa4 kertaa enemm\xc3\xa4n rumpujen soittamiseen ja laulamiseen. Albumin kappalemateriaali koostuikin ulkopuolisten lauluntekij\xc3\xb6iden s\xc3\xa4vellyksist\xc3\xa4 ja cover-kappaleista. Crissin entinen yhtyetoveri Gene Simmons vieraili albumilla taustalaulajana ja kirjoitti albumille my\xc3\xb6s kappaleen \xe2\x80\x9dFeel Like Heaven\xe2\x80\x9d. My\xc3\xb6s vuonna 1982 Ace Frehleyn Kissin kitaristina korvannut Vincent Cusano eli Vinnie Vincent oli mukana s\xc3\xa4velt\xc3\xa4m\xc3\xa4ss\xc3\xa4 albumille kappaletta \xe2\x80\x9dTears\xe2\x80\x9d. Out of Controlin vaisusta menestyksest\xc3\xa4 johtuen Casablanca Recordsin emoyhti\xc3\xb6 PolyGram ei halunnut julkaista Let Me Rock You -albumia lainkaan Yhdysvalloissa, jossa se julkaistiin ensimm\xc3\xa4isen kerran vasta vuonna 1998. Albumi julkaistiinkin vain Meksikossa, Japanissa ja osassa Eurooppaa. Huolimatta albumin heikosta menestyksest\xc3\xa4 Japanissa julkaistu painos, jossa on alkuper\xc3\xa4isest\xc3\xa4 versiosta poikkeava kansi, on monien Kiss-ker\xc3\xa4ilij\xc3\xb6iden keskuudessa haluttu ker\xc3\xa4ilyharvinaisuus._NEWLINE_Heikko menestys sooloartistina johti siihen, ettei Criss en\xc3\xa4\xc3\xa4 1980-luvun aikana julkaissut uutta sooloalbumia. H\xc3\xa4n vieraili esimerkiksi King Kobra- ja Black \xe2\x80\x99n Blue -yhtyeiden tuotoksilla, ja vieraili vuonna 1989 Ace Frehleyn sooloalbumilla Trouble Walkin\xe2\x80\x99. Criss oli mukana my\xc3\xb6s lukuisissa lyhytik\xc3\xa4isiss\xc3\xa4 yhtyekokeiluissa, joita olivat muun muassa The Alliance, Balls of Fire, ja The Keep, jossa soitti my\xc3\xb6s hetkellisesti Kissin kitaristina vaikuttanut Mark St. John. Toinen toistaan lyhytik\xc3\xa4isempien yhtyeprojektien j\xc3\xa4lkeen Criss p\xc3\xa4\xc3\xa4ttyi vet\xc3\xa4yty\xc3\xa4 hetkellisesti musiikin parista keskitty\xc3\xa4kseen vuonna 1981 syntyneen tytt\xc3\xa4rens\xc3\xa4, Jenileen, kasvattamiseen._NEWLINE_Criss m\xc3\xb6i osuutensa Kissin liiketoiminnasta kertakorvausta vastaan Gene Simmonsille ja Paul Stanleylle vasta vuoden 1987 helmikuussa, vaikka ei ollut soittanut yhtyeess\xc3\xa4 en\xc3\xa4\xc3\xa4 vuosiin. Esimerkiksi Ace Frehley luovutti osakkuutensa yhtyeen toiminnassa erottuaan vuonna 1982, mutta Criss sen sijaan j\xc3\xa4i Kissin taustafirman osakkaaksi saaden t\xc3\xa4ten tuloja yhtyeen tekemisist\xc3\xa4 aina vuoteen 1987 asti._NEWLINE_1990-luvun alkupuolella Criss perusti omaa nime\xc3\xa4\xc3\xa4n kantaneen yhtyeen, jonka kanssa h\xc3\xa4n julkaisi my\xc3\xb6s uutta kappalemateriaalia pitk\xc3\xa4n tauon j\xc3\xa4lkeen. Kokoonpano julkaisi vuonna 1993 painosm\xc3\xa4\xc3\xa4r\xc3\xa4lt\xc3\xa4\xc3\xa4n rajoitetun ja numeroidun EP-levyn Criss EP, jota seurasi vuoden 1994 elokuussa Tony Nicole Tony Records -levymerkill\xc3\xa4 julkaistu studioalbumi Cat #1, jolla Ace Frehley vieraili kitaristina kolmessa kappaleessa. Vuonna 1995 Criss yhtyeineen suuntasi my\xc3\xb6s yhteiselle, Bad Boys -nimen saaneelle kiertueelle Ace Frehleyn kanssa. Esiintymiset p\xc3\xa4\xc3\xa4ttyiv\xc3\xa4t aina Kissin klassikkokappaleisiin \xe2\x80\x9dNothin\xe2\x80\x99 to Lose\xe2\x80\x9d ja \xe2\x80\x9dRock and Roll All Nite\xe2\x80\x9d.\n_START_SECTION_\nKissin paluu (1996\xe2\x80\x932002)\n_START_PARAGRAPH_\nKiss-aiheisia fanitapaamisia ja -kokoontumisia j\xc3\xa4rjestettiin ymp\xc3\xa4ri Yhdysvaltoja 1990-luvun puolivaiheilla. Gene Simmonsin kanssa puhelinkeskustelun k\xc3\xa4ynyt Criss kertoi haluavansa tuoda tytt\xc3\xa4rens\xc3\xa4 Jenileen kanssa vierailemaan er\xc3\xa4\xc3\xa4ss\xc3\xa4 tapahtumassa esitt\xc3\xa4m\xc3\xa4\xc3\xa4n kappaleet \xe2\x80\x9dHard Luck Woman\xe2\x80\x9d ja \xe2\x80\x9dNothin\xe2\x80\x99 to Lose\xe2\x80\x9d. Kiss-rumpali Eric Singer ehdotti, ett\xc3\xa4 Peterin tulisi my\xc3\xb6s esiinty\xc3\xa4 tapahtumassa, joten Criss nousikin lavalle soittamaan muun yhtyeen kanssa. Koska Kiss ei halunnut loukata sen toista alkuper\xc3\xa4isj\xc3\xa4sent\xc3\xa4, my\xc3\xb6s Ace Frehley pyydettiin mukaan esiintym\xc3\xa4\xc3\xa4n my\xc3\xb6hemmin New Yorkissa j\xc3\xa4rjestetyss\xc3\xa4 tapahtumassa. K\xc3\xa4vi kuitenkin ilmi, ett\xc3\xa4 Crissill\xc3\xa4 ja Frehleyll\xc3\xa4 oli samana p\xc3\xa4iv\xc3\xa4n\xc3\xa4 yhteinen Bad Boys -kiertueen klubikeikka, eiv\xc3\xa4tk\xc3\xa4 he voineet osallistua tapahtumaan. Kiss p\xc3\xa4\xc3\xa4ttikin koota vanhan kokoonpanonsa esiintym\xc3\xa4\xc3\xa4n yhdess\xc3\xa4 Music Televisionin MTV Unplugged -ohjelmaan. Kyseinen yhteisesiintyminen laittoi liikkeelle ajatuksen siit\xc3\xa4, ett\xc3\xa4 yhtyeen alkuper\xc3\xa4isen kokoonpano palaisi yhtyeen l\xc3\xa4hes kahden vuosikymmenen j\xc3\xa4lkeen._NEWLINE_Kissin alkuper\xc3\xa4inen kokoonpano korjasikin v\xc3\xa4lins\xc3\xa4 ja sopi vanhat erimielisyytens\xc3\xa4 tehd\xc3\xa4kseen mittavan paluukiertueen. Menestyksek\xc3\xa4s kiertue k\xc3\xa4ynnistyi vuonna 1996 yll\xc3\xa4tysesiintymisell\xc3\xa4 Los Angelesissa Grammy-palkintogaalassa, jota seurasi huhtikuussa lentotukiaus USS Intrepidill\xc3\xa4 j\xc3\xa4rjestetty Alive/Worldwide Tour -paluukiertueen lehdist\xc3\xb6tilaisuus. Alkuper\xc3\xa4isen kokoonpanon oli tarkoitus kokoontua yhdess\xc3\xa4 my\xc3\xb6s studioon tuottaja Bruce Fairbairnin kanssa uuden Psycho Circus -albumin levytt\xc3\xa4misen merkeiss\xc3\xa4. Albumi julkaistiinkin vuoden 1998 syyskuussa. Albumia markkinoitiin alkuper\xc3\xa4isen Kissin paluualbumina, mutta todellisuudessa yhtyeen alkuper\xc3\xa4isen nelikon j\xc3\xa4senet soittivat albumilla yhdess\xc3\xa4 ainoastaan Ace Frehleyn kappaleessa \xe2\x80\x9dInto the Void\xe2\x80\x9d. Suuren osan albumin soolokitara- ja rumpuraidoista olivat soittaneet sessiorumpali Kevin Valentine ja Kissin taustajoukoissa ty\xc3\xb6skennellyt Tommy Thayer. \xe2\x80\x9dInto the Voidin\xe2\x80\x9d lis\xc3\xa4ksi kaikki nelj\xc3\xa4 alkuper\xc3\xa4isj\xc3\xa4sent\xc3\xa4 lauloivat oman osansa kappaleesta \xe2\x80\x9dYou Wanted the Best\xe2\x80\x9d, ja Criss my\xc3\xb6s lauloi albumille balladin \xe2\x80\x9dI Finally Found My Way\xe2\x80\x9d. H\xc3\xa4nen s\xc3\xa4velt\xc3\xa4m\xc3\xa4\xc3\xa4ns\xc3\xa4 kappalemateriaalia ei kuitenkaan huolittu mukaan albumille. Ace Frehley on kertonut my\xc3\xb6hemmin, ett\xc3\xa4 \xe2\x80\x9dh\xc3\xa4nen ja Peterin saapuessa nauhoittamaan albumia koko levy oli jo k\xc3\xa4yt\xc3\xa4nn\xc3\xb6ss\xc3\xa4 valmis.\xe2\x80\x9d_NEWLINE_Alkuper\xc3\xa4isen kokoonpanon Farewell Tour -j\xc3\xa4\xc3\xa4hyv\xc3\xa4iskiertueen aikana vuonna 2000 Criss erosi yhtyeest\xc3\xa4 sopimusriitojen vuoksi. H\xc3\xa4nen tilalleen otettiin jo aiemmin 1990-luvulla yhtyeess\xc3\xa4 soittanut Eric Singer, joka alkoi k\xc3\xa4ytt\xc3\xa4\xc3\xa4 yhtyeess\xc3\xa4 soittaessaan Crissin \xe2\x80\x9dThe Catman\xe2\x80\x9d -lavahahmoa. Kiertueen p\xc3\xa4\xc3\xa4ttymisen my\xc3\xb6t\xc3\xa4 Ace Frehley j\xc3\xa4tti yhtyeen, ja h\xc3\xa4nen tilalleen pestattiin Psycho Circusilla soittanut Tommy Thayer. Criss palasi yhtyeeseen viel\xc3\xa4 vuonna 2002 soittaakseen Australiassa j\xc3\xa4rjestetyss\xc3\xa4 konsertissa, jossa yhtye esiintyi sinfoniaorkesterin kanssa taltioidakseen livealbuminsa Kiss Symphony: Alive IV. H\xc3\xa4n soitti yhtyeen rumpalina viel\xc3\xa4 Kissin ja Aerosmithin j\xc3\xa4rjest\xc3\xa4m\xc3\xa4n yhteisen kiertueen ajan. Vuonna 2004 Paul Stanley ja Gene Simmons p\xc3\xa4\xc3\xa4ttiv\xc3\xa4t olla uudistamatta Crissin sopimusta yhtyeess\xc3\xa4 soittamisesta, ja h\xc3\xa4n j\xc3\xa4i yhtyeest\xc3\xa4 sivuun lopullisesti. Eric Singer on soittanut yhtyeess\xc3\xa4 j\xc3\xa4lleen vuodesta 2004 esiintyen \xe2\x80\x9dThe Catman\xe2\x80\x9d -lavahahmossa.\n_START_SECTION_\nUra Kissin j\xc3\xa4lkeen (2004\xe2\x80\x93)\n_START_PARAGRAPH_\nVuodesta 2004 l\xc3\xa4htien Criss on pit\xc3\xa4ytynyt suurimmaksi osaksi sivussa julkisuuden valokeilasta. H\xc3\xa4n julkaisi vuonna 2007 pitk\xc3\xa4n tauon j\xc3\xa4lkeen uutta musiikkia studioalbumin One for All muodossa. Crissin musiikillinen jazz-tausta on vahvasti l\xc3\xa4sn\xc3\xa4 albumin musiikillisessa tyyliss\xc3\xa4, ja sill\xc3\xa4 on mukana runsaasti akustista kitarointia sek\xc3\xa4 balladeita. One for All ei menestynyt kovinkaan mainittavasti kriitikoiden keskuudessa tai saavuttanut suurta kaupallista menestyst\xc3\xa4, mutta se nousi Yhdysvalloissa Billboardin Top Independent Albums -listan sijalle 36. Huolimatta v\xc3\xa4h\xc3\xa4isest\xc3\xa4 kaupallisesta menestyksest\xc3\xa4 ja huomiosta albumia on pidetty Crissin omien musiikillisten tavoitteiden t\xc3\xa4yttymyksen\xc3\xa4._NEWLINE_Vuonna 2009 Criss esiintyi sivuroolissa John F. Kennedyn murhaa k\xc3\xa4sittelev\xc3\xa4ss\xc3\xa4 elokuvassa Frame of Mind. Aiemmin h\xc3\xa4n my\xc3\xb6s vieraillut piirrossarjassa Family Guy muiden Kissin j\xc3\xa4senten kanssa ja n\xc3\xa4ytellyt sivuroolissa televisiosarjoissa Millenium ja Kylm\xc3\xa4 rinki. Crissin omael\xc3\xa4m\xc3\xa4kerta Makeup to Breakup: My Life in and Out of Kiss julkaistiin Yhdysvalloissa 23. lokakuuta 2012. Like Kustannus julkaisi kirjan suomeksi vuoden 2013 syksyll\xc3\xa4 nimell\xc3\xa4 Kissanaamion takaa - Kiss vs. el\xc3\xa4m\xc3\xa4._NEWLINE_Vuonna 2014 Criss ja muu Kissin alkuper\xc3\xa4inen kokoonpano valittiin Rock and Roll Hall of Famen j\xc3\xa4seniksi._NEWLINE_2010-luvun alussa Criss kertoi ty\xc3\xb6st\xc3\xa4v\xc3\xa4ns\xc3\xa4 uutta sooloalbumia. Vuonna 2017 h\xc3\xa4n kertoi suunnitelmistaan j\xc3\xa4tt\xc3\xa4yty\xc3\xa4 el\xc3\xa4kkeelle musiikin parista alan muutosten vuoksi sanoen, ett\xc3\xa4 \xe2\x80\x9drockin parhaimmat p\xc3\xa4iv\xc3\xa4t ovat menneet.\xe2\x80\x9d Criss kertoi soittavansa uransa viimeisen julkisen konsertin vuoden 2017 kes\xc3\xa4kuussa New Yorkissa, jonka j\xc3\xa4lkeen h\xc3\xa4nell\xc3\xa4 on tarkoituksenaan viimeistell\xc3\xa4 tuleva albuminsa julkaistavaksi. H\xc3\xa4n on kuvaillut tulevan albuminsa kappalemateriaalin olevan tyylilt\xc3\xa4\xc3\xa4n raskaampaa ja rock-vaikutteisempaa kuin h\xc3\xa4nen aiempi soolotuotantonsa, mutta mukana on my\xc3\xb6s muutamia balladikappaleita. Uuden albumin ohella Criss on kertonut my\xc3\xb6s jatkavansa kirjoittamista, ja on sanonut pyrkiv\xc3\xa4ns\xc3\xa4 julkaisemaan viel\xc3\xa4 muutaman kirjan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCriss asuu t\xc3\xa4t\xc3\xa4 nyky\xc3\xa4 New Jerseyn Wall Townshipissa. Musiikin s\xc3\xa4velt\xc3\xa4misen ohella h\xc3\xa4n harrastaa my\xc3\xb6s ampumista. H\xc3\xa4n on ollut vuodesta 1998 naimisissa Gigi Crissin kanssa. Aiemmin Criss on ollut aviossa kahdesti, vuosina 1970\xe2\x80\x931979 Lydia Di Leonardon kanssa sek\xc3\xa4 vuosina 1979\xe2\x80\x931994 malli Deborah Jensenin kanssa. Liitostaan Jensenin kanssa h\xc3\xa4nell\xc3\xa4 on vuonna 1981 syntynyt tyt\xc3\xa4r Jenilee._NEWLINE_Vuonna 2008 Crissill\xc3\xa4 diagnosoitiin miesten rintasy\xc3\xb6p\xc3\xa4\xc3\xa4, josta h\xc3\xa4n kuitenkin toipui leikkauksen avulla. H\xc3\xa4n on sittemmin tehnyt miehille suunnattua valistusty\xc3\xb6t\xc3\xa4 rintasy\xc3\xb6v\xc3\xa4n vaaroista."